Viazma

Viazma () – miestas Rusijoje, Smolensko srityje, prie Viazmos upės, maždaug pusiaukelėje tarp Smolensko (175 km) ir Maskvos (210 km). Rajono centras. Geležinkelių mazgas (kertasi linijos Maskva–Brestas ir Toržokas–Brianskas), netoliese praeina Minsko plentas, pro miestą – senasis Smolensko kelias, taip pat keliai į Zubcovą, Kalugą. Mašinų, statybinių medžiagų, tekstilės, maisto pramonė, geležinkelių aptarnavimas. Veikia kraštotyros ir istorijos muziejus.

Viazmoje gausu senų cerkvių: Smolensko Dievo Motinos ikonos Hodegetrijos cerkvė (XVI a. pab., perstatyta 1621 m.), Šv. Trejybės soboras (XVI a. pab., perstatytas XVII a.), Išganytojo cerkvė (1692 m.).

 Istorija 

Viazma pradėjo kurtis apie IX–X a., o rašytiniuose šaltiniuose minima nuo 1239 m. Miestas 1403–1494 m. buvo pavaldus LDK. XVII a. buvo pastatytas Didysis žemutinis miestas (Viazmos kremlius). Rusijos imperijos metais miestas buvo Smolensko gubernijos Viazmos apskrities centras. Veržiantis Napoleono kariuomenei į Rusiją, 1812 m. lapkričio 3 d. dėl miesto įvyko Viazmos mūšis. Taip pat 1941–1942 m. vykstant mūšiui dėl Maskvos, prie Viazmos vyko didelės kautynės. 1941 m. spalį vokiečiai okupavo Viazmą. Okupacijos metais veikė 2 karo belaisvių stovyklos. Raudonosios armijos išvaduota 1943 m. kovą.

 Šaltiniai 

Kategorija:Smolensko srities miestai